ຂປລ. ບັນດາສະມາຊິກສະພາແຫ່ງຊາດ (ສສຊ) ນະຄອນຫລວງວຽງຈັນ ແລະ ສະມາຊິກສະ ພາປະຊາຊົນຂັ້ນແຂວງ (ສສຂ) ຈາກແຂວງວຽງຈັນ ແລະ ແຂວງ ບໍລິຄຳໄຊ 50 ກວ່າຄົນ ໄດ້ຮຽນຮູ້ກ່ຽວກັບ ການຄຸ້ມຄອງທ້ອງຖິ່ນ ດ້ວຍລັດຖະທຳມະນູນ ແລະ ກົດໝາຍ ພາຍໃຕ້ການ ນຳພາຂອງພັກກອມມູນິດຫວຽດນາມ.
ທັງນີ້, ກໍເພື່ອເປັນການຍົກລະດັບຄວາມຮູ້ ແລະ ຄວາມຄວາມເຂົ້າໃຈຕໍ່ວຽກງານ ການປົກຄອງທ້ອງຖິ່ນຂອງຕ່າງປະເທດ ເພື່ອປະກອບສຳຄັນເຂົ້າໃນທິດທາງ ແລະ ແຜນການສ້າງ-ປັບປຸງນິຕິກຳ ກ່ຽວກັບການປົກຄອງທ້ອງຖິ່ນ ຢູ່ ສປປ ລາວ ໃນຕໍ່ໜ້າ.
ການຄຸ້ມຄອງທ້ອງຖິ່ນ ດ້ວຍລັດຖະທຳມະນູນ ແລະ ກົດໝາຍ ພາຍໃຕ້ການນຳພາ ຂອງພັກກອມມູນິດຫວຽດນາມ ບັນລະຍາຍໂດຍ ສະຫາຍ ເລ ຮາຍ ເດືອງ ຮອງຫົວໜ້າ ສະຖາບັນຄົ້ນຄວ້ານິຕິກຳ, ສະພາແຫ່ງຊາດຫວຽດນາມ ມີຂຶ້ນໃນວັນທີ 10 ຕຸລາ 2018 ທີ່ນະຄອນຫລວງວຽງຈັນ.
ໂອກາດນີ້, ສະຫາຍ ເລ ຮາຍ ເດືອງ ກ່າວວ່າ: ພັກກອມມູນິດຫວຽດນາມ ເປັນກໍາລັງນໍາໜ້າຂອງຊົນຊັ້ນກຳມະກອນ, ພ້ອມທັງເປັນກຳລັງນຳໜ້າ ຂອງປະຊາຊົນຊາວ ຜູ້ອອກແຮງງານ ແລະ ຂອງຊາວຫວຽດນາມ, ເປັນຜູ້ແທນທີ່ຈົງຮັກພັກດີ ຂອງຊົນຊັ້ນກຳມະກອນ, ປະຊາຊົນຊາວຜູ້ອອກແຮງງານ ແລະ ຂອງຊາດ, ຖືເອົາລັດທິມາກ-ເລນິນ ແລະ ແນວຄິດໂຮ່ຈິມິງ ເປັນພື້ນຖານດ້ານແນວຄິດ, ເປັນກຳລັງນຳພາລັດ ແລະ ສັງຄົມ.
ພັກກອມມູນິດຫວຽດ ໄດ້ໃກ້ຊິດຕິດແທດກັບປະຊາຊົນ, ຮັບໃຊ້ປະຊາຊົນ, ປະຊາຊົນເປັນຜູ້ຕິດຕາມກວດກາ, ຮັບຜິດຊອບ ກ່ຽວກັບຄຳຕັດສິນ ຂອງຕົນຕໍ່ປະຊາຊົນ. ການເຄື່ອນໄຫວຂອງບັນດາ ອົງການຈັດຕັ້ງຂອງພັກ ແລະ ສະມາຊິກພັກກອມມູນິດຫວຽດ ແມ່ນຕ້ອງຢູ່ໃນກອບຂອງ ລັດຖະທຳ ມະນູນ ແລະ ກົດໝາຍ.
ສະຫາຍ ເລ ຮາຍ ເດືອງ ໄດ້ອະທິບາຍວ່າ: ລັດຖະທຳມະນູນ ແຫ່ງ ສາທາລະນະລັດ ສັງຄົມນິຍົມຫວຽດນາມ ເປັນພື້ນຖານ ດ້ານການເມືອງ-ນິຕິກຳອັນສຳຄັນ ເພື່ອສ້າງ ແລະ ປັບປຸງກົງ ຈັກການຈັດຕັ້ງລັດ ສັງຄົມນິຍົມຫວຽດນາມ ໃຫ້ສຳເລັດ, ຕອບສະໜອງຄວາມຕ້ອງການ ໃນການສ້າງສາ ແລະ ປົກປັກຮັກສາປະເທດຫວຽດນາມ ໃນການຫັນເປັນອຸດສາຫະກຳ, ຫັນເປັນທັນສະໄໝ ແລະ ການເຊື່ອມໂຍງກັບສາກົນ.
ໃນຂະນະດຽວກັນ, ບັນດາ ສຳມະນາກອນ ກໍໄດ້ມີຂໍ້ຊັກຖາມ ແລກປ່ຽນຄຳຄິດຄຳເຫັນ ຮ່ວມກັບ ສະຫາຍ ເລ ຮາຍ ເດືອງ ໃນຫົວຂໍ້ຕ່າງໆ ເພື່ອຮຽນຮູ້ ແລະ ເຂົ້າໃຈຢ່າງເລິກເຊິ່ງ ກ່ຽວກັບການຄຸ້ມຄອງທ້ອງຖິ່ນ ດ້ວຍລັດຖະທຳມະນູນ ແລະ ກົດໝາຍ ເພື່ອນຳເອົາບົດຮຽນດັ່ງກ່າວ ມານໍາໃຊ້ຢູ່ໃນຂະແໜງ ການຂອງຕົນຢ່າງມີປະສິດທິພາບ ແລະ ເກີດປະໂຫຍດສູງສຸດ.ຂ່າວ: ສິງຄໍາ
ເນື້ອໃນ: ຂປລ